Oslobođena dvojica novinara američke televizijske mreže Foks
Dvojica novinara američke TV Foks oslobođenja su danas nakon dve nedelje zatočeništva u pojasu Gaze.
Dvojica novinara američke televizijske mreže Foks, koje su pre skoro dve nedelje oteli palestinski ekstremisti, danas su oslobođeni. Dopisnik televizije FOX, Stiv Sentani i kamerman Olaf Vig, burno su dočekani u hotelu Plaža, samo nekoliko minuta pošto su na nepoznatoj lokaciji u Gazi pušteni na sobodu. Njih dvojica su oteti 14. avgusta od strane pripadnika, do tada nepoznate, organizacije Brigade svetog džihada. Ubrzo po oslobađanju, dvojica novinara susrela su se i sa palestinskim premijerom Ismailom Hanijom. U razgovoru sa kolegama novinarima, posle tog susreta, Sentani je rekao da se i on i Vig dobro osećaju i pozvao je izveštače da ne izbegavaju zadatke u Gazi. «Nadam se da ovo neće uplašiti ni jednog novinara da dođe na zadatak u Gazu, pošto su Palestinci divan i dobrodušan narod, o kome svet treba više da zna. Nemojte se plašiti. Dođite i pričajte priču, to je divna priča.» Samo par sati ranije, objavljen je video snimak na kome su njih dvojica kritikovali izraelsku politiku u pojasu Gaze i na kome su rekli da su se preobratili u Islam. U izjavi za svoju mrežu Foks, Sentani je rekao da su on i Vig bili prinuđeni, pod pretnjom oružja, da daju takvu izjavu. Premijer Ismail Hanija rekao je, u razgovoru sa novinarima, da su kidnaperi iz Gaze, ali nije hteo da kaže da li je u toku akcija za njihovo hapšenje. Organizacija Brigade svetog džihada tražila je da SAD oslobode zatvorene muslimane, u zamenu za Sentanija i Viga. Američki zvaničnici su izjavili da je u oslobađanju dvojice novinara značajnu pomoć pružio palestinski predsednik Mahmud Abas.